Document ID: 31987R3718

*****
ΚΑΝΟΝΙΣΜΟΣ (ΕΟΚ) αριθ. 3718/87 ΤΗΣ ΕΠΙΤΡΟΠΗΣ
της 11ης Δεκεμβρίου 1987
που καθορίζει, για το 1988, τις ποσοστώσεις που εφαρμόζονται κατά την εισαγωγή στην Πορτογαλία ορισμένων προϊόντων του τομέα του χοιρείου κρέατος προέλευσης τρίτων χωρών και ορισμένες λεπτομέρειες για την εφαρμογή τους
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την πράξη προσχώρησης της Ισπανίας και της Πορτογαλίας,
τον κανονισμό (ΕΟΚ) αριθ. 3797/85 του Συμβουλίου της 20ής Δεκεμβρίου 1985 για τον καθορισμό των όρων που διέπουν τους ποσοτικούς περιορισμούς κατά την εισαγωγή στην Πορτογαλία ορισμένων γεωργικών προϊόντων προελεύσεως τρίτων χωρών που υπόκεινται σε σταδιακή μετάβαση (1), και ιδίως το άρθρο 3,
Εκτιμώντας:
ότι οι ποσοστώσεις για το 1987 που εφαρμόζονται κατά τις εισαγωγές στην Πορτογαλία προϊόντων του τομέα του χοιρείου κρέατος προέλευσης τρίτων χωρών καθορίζονται στο παράρτημα του κανονισμού (ΕΟΚ) αριθ. 3802/86 της Επιτροπής (2)· ότι στο άρθρο 3 του εν λόγω κανονισμού καθορίζεται ένας τουλάχιστον ετήσιος ρυθμός σταδιακής αύξησης της ποσόστωσης κατά 10 % κατά τη διάρκεια του πρώτου σταδίου· ότι η αύξηση αυτή εξακολουθεί να αντανακλά τις ανάγκες της αγοράς· ότι πρέπει να καθοριστούν οι ποσοστώσεις για το 1988·
ότι, για να εξασφαλισθεί η ορθή διαχείριση των ποσοστώσεων, πρέπει η αίτηση για χορήγηση άδειας εισαγωγής να συνοδεύεται από τη σύσταση εγγύησης· ότι πρέπει να προβλεφθεί επίσης η κλιμάκωση των ποσοστώσεων κατά τη διάρκεια του έτους· ότι πρέπει να προβλεφθεί ότι η Πορτογαλία ανακοινώνει στην Επιτροπή πληροφορίες σχετικά με την εφαρμογή των ποσοστώσεων·
ότι ο παρών κανονισμός αντικαθιστά τον κανονισμό (ΕΟΚ) αριθ. 3802/86· ότι, επομένως, ο εν λόγω κανονισμός πρέπει να καταργηθεί·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Χοιρείου Κρέατος,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Οι ποσοστώσεις τις οποίες μπορεί να εφαρμόζει η Πορτογαλία το 1988 δυνάμει του άρθρου 280 της πράξης προσχώρησης, κατά την εισαγωγή ορισμένων προϊόντων του τομέα του χοιρείου κρέατος προέλευσης τρίτων χωρών, καθορίζονται όπως εμφαίνεται στο παράρτημα.
Άρθρο 2
1. Οι πορτογαλικές αρχές χορηγούν τις άδειες εισαγωγής κατά τρόπο ώστε να διασφαλίζεται η δίκαιη κατανομή της διαθέσιμης ποσότητας μεταξύ των αιτούντων.
Οι ποσοστώσεις κλιμακώνονται ως εξής:
- 40 % κατά την περίοδο από 1ης Ιανουαρίου μέχρι 30 Απριλίου 1988,
- 60 % κατά την περίοδο από 1ης Μαΐου μέχρι 31 Δεκεμβρίου 1988.
2. Οι αιτήσεις για χορήγηση άδειας εισαγωγής συνοδεύονται από σύσταση εγγύησης που αποδεσμεύεται, σύμφωνα με τους όρους που καθορίζουν οι πορτογαλικές αρχές, αμέσως μετά την πραγματοποίηση των εισαγωγών.
Άρθρο 3
Ο ελάχιστος ρυθμός σταδιακής αύξησης της ποσόστωσης είναι 10 % στην αρχή κάθε έτους κατά τη διάρκεια του πρώτου σταδίου.
Η αύξηση προστίθεται σε κάθε ποσόστωση και η επόμενη αύξηση υπολογίζεται επί του συνολικού αθροίσματος.
Άρθρο 4
Οι πορτογαλικές αρχές ανακοινώνουν στην Επιτροπή τα μέτρα που θεσπίζουν για την εφαρμογή του άρθρου 2.
Διαβιβάζουν, το αργότερο στις 15 κάθε μήνα, τις ακόλουθες πληροφορίες, που αφορούν καθένα από τα προϊόντα για τα οποία έχουν χορηγηθεί άδειες εισαγωγής τον προηγούμενο μήνα:
- τις ποσότητες για τις οποίες έχει χορηγηθεί άδεια εισαγωγής, κατανεμημένες ανά χώρα προέλευσης,
- τις ποσότητες που έχουν εισαχθεί, κατανεμημένες ανά χώρα προέλευσης.
Άρθρο 5
Ο κανονισμός (ΕΟΚ) αριθ. 3802/86 καταργείται.
Άρθρο 6
Ο παρών κανονισμός αρχίζει να ισχύει την 1η Ιανουαρίου 1988.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 11 Δεκεμβρίου 1987.

Labels: 18
3
17
5